התחרות נערכת על פני יומיים. ביום הראשון מתחרות האתלטיות בריצת 100 מ' משוכות, קפיצה לגובה, הדיפת כדור ברזל וריצת 200 מ' וביום השני בקפיצה לרוחק, הטלת כידון וריצת 800 מ'. בכל מקצוע מנוקדים ההישגים והדירוג הסופי נקבע לפי סכום הנקודות שצברו המשתתפות בכל 7 המקצועות. טבלת הניקוד הנוכחית נכנסה לשימוש בשנת 1985. תוצאות משנים קודמות יותר נוקדו בטבלה אחרת. במשחקים האולימפיים נערכה תחרות קרב-7 לראשונה במשחקי לוס אנג'לס 1984 והניקוד היה כמובן לפי הטבלה הישנה. לו היה הניקוד לפי הטבלה הנוכחית, היה דירוג המשתתפות משתנה, כולל חלוקת המדליות. במאמר הנוכחי ההתייחסות לניקוד היא רק לגבי טבלת 1985 והישגים שנקבעו לפני 1985 נוקדו מחדש בהתאם לטבלה זו.
החלק הראשון של מאמר זה עוסק ב-20 האתלטיות שהשיגו את מספר הנקודות הגדול ביותר בקרב-7 בכל הזמנים ולהישגיהן במקצועות הבודדים באותה תחרות בה נקבע הישגן הטוב ביותר בקרב-7. לפעמים יש פער גדול בין השיא האישי של האתלטית להישגה באותו המקצוע בתחרות בה צברה את מספר הנקודות הגדול ביותר בכל הקרב. כך למשל השיא האישי של ג'סיקה אניס-היל בקפיצה לגובה הוא 1.95 מ' אך בתחרות בה קבעה את שיאה האישי בקרב-7 היא עברה רק 1.86.
טבלה מספר 1 מציגה את ההישגים והניקוד של 20 הראשונות בכל הזמנים נכון לסוף ספטמבר 2019.
בכל תא מופיעים ההישג, מיקום ההישג בין הישגי 20 האתלטיות והניקוד להישג לפי טבלת 1985.
בטבלה לא נכלל הישג של 6880 נק' שקבעה הרוסיה טטיאנה צ'רנובה בשנת 2011 מאחר שהיא נכשלה בבדיקת סימום וההישג הזה נמחק מהרשימות. גם לודמילה בלונסקה נכשלה בבדיקות סימום (פעמיים, ב-2003 וב-2008) אך הישגה משנת 2007 לא נמחק.
בחלוקה גיאוגרפית יש בין ה-20 הטובות בכל הזמנים 16 אתלטיות מאירופה, 3 מצפון אמריקה ואחת ואסיה. שיא אוקיאניה עומד על 6695 נק' והאתלטית שקבעה אותו מדורגת במקום ה-30 בכל הזמנים. שיא אפריקה עומד על 6423 נק' והאתלטית שקבעה אותו מדורגת במקום ה-103. שיא דרום אמריקה עומד על 6285 נק' והאתלטית שקבעה אותו מדורגת במקום ה-173 בין האתלטיות. (הערה: התייחסתי לרשימת כל ההישגים. בשל השינויים במבנה הכידון ובחוק שיאי עולם לגבי מהירות רוח מרבית לאישור שיאים יש הבדלים בין רשימות שונות).
שבע מ-20 האתלטיות הטובות בכל הזמנים קבעו את שיאיהן האישיים בשנות ה-80 של המאה הקודמת, 3 בשנות התשעים, 4 בין השנים 2009-2000 ו-6 מ-20 הטובות קבעו את שיאיהן מ-2010 ואילך. הגיל הממוצע של קביעת ההישג הוא 27-26 שנים. הגיל המבוגר ביותר הוא 32 (ג'יין פרדריק) והצעיר ביותר 23 (נאפי תיאם). 4 מהאתלטיות היו פעילות בעונת 2019: תיאם, שאפר, איקונאייצה וג'ונסון-תומפסון. 8 מהתוצאות נקבעו במשחקים אולימפיים או אליפויות עולם. 6 תוצאות נוספות בתחרות השנתית בעיר גציס שבאוסטריה.
ממוצעים וסטיות תקן של 20 הטובות בכל הזמנים במקצועות השונים מופיעים בטבלה 2. כמו כן מובאים הנתונים לגבי 10 האתלטיות שקבעו את הישגיהן עד 1999 ו-10 האתלטיות שקבעו את הישגיהן מאז שנת 2000.
לאתלטיות שקבעו את הישגיהן לפני שנת 2000 יש ממוצע ניקוד גבוה יותר אבל בשלושה מקצועות הממוצע שלהן נמוך יותר מאשר של האתלטיות שקבעו את הישגיהן מאז שנת 2000: משוכות, גובה וכידון.
המקצוע שיש לו את הקשר החזק ביותר לניקוד הוא הקפיצה לרוחק. המתאמים השליליים בריצת 200 מ' ובריצת המשוכות הם מאחר שבמקצועות אלה, ככל שהערך המספרי נמוך יותר (זמן הריצה) ההישג טוב יותר.
רואים פה קשר הפוך מעניין בין הטלת כידון לבין שלושת מקצועות הריצה ובמיוחד עם ריצות 200 ו-800 מ'. כלומר, תוצאות טובות בכידון נמצאות בקשר עם תוצאות פחות טובות במקצועות הריצה. שתי אתלטיות מהדור הנוכחי מדגימות את הקשר הזה משני צדדיו: נאפי תיאם היא מטילת הכידון הטובה ביותר אבל חלשה יחסית לקבוצה זו במקצועות הריצה ומצד שני קתרינה ג'ונסון תומפסון חלשה יחסית בכידון ובין הטובות בריצות 200 ו-800. גם למקצוע הזריקה השני, הדיפת כדור ברזל יש קשרים הפוכים עם מקצועות הריצה, אבל חלשים יותר. מעניין כי המתאם בין שני מקצועות הזריקה הוא נמוך מאד וכך גם המתאם בין שני מקצועות הקפיצה. שני המקצועות הנמצאים במתאם הגבוה ביותר ביניהם הם הריצות ל-200 ו-800 מ'.
במחקר שבדק את תוצאות 10 הראשונות באליפויות העולם ובמשחקים האולימפיים בין השנים 2013-1987 נמצא מתאם של 0.70 בין הניקוד ברוחק והניקוד הכללי. מתאמים נמוכים יותר נמצאו באותו המחקר לניקוד הכללי עם הניקוד ב-200 מ' (r=0.61), משוכות (r=0.58) וקפיצה לגובה (r=0.49) (Gassmann et al., 2016). המדגם במחקר ההוא יותר הטרוגני. אתלטית המסיימת במקום העשירי באליפות העולם קובעת הישג הרבה פחות טוב מהאתלטית הנמצאת במקום ה-20 בכל הזמנים. ככל שהמדגם הטרוגני יותר כך יש סיכוי למצוא קשר חזק יותר.
קרב-7 כולל שלושה מקצועות ריצה, שני מקצועות קפיצה ושני מקצועות זריקה. טבלה מספר 6 מראה כמה נקודות צברה כל אחת מ-20 האתלטיות בכל קבוצת מקצועות ואת הדרוג שלה בין 20 הטובות בכל קבוצה. למרת שראינו בסעיף הקודם שאין ממש קשר בין ההישגים ביו שתי הקפיצות וגם בין שתי הזריקות, מעניין לראות כמה נקודות צברה כל אתלטית בקבוצות המקצועות.
נאפי תיאם, המדורגת שלישית בכל הזמנים, היא החלשה ביותר במקצועות הריצה (במיוחד ב-200 ו-800 מ'). קתרינה ג'ונסון-תומפסון במקום ה-18 במקצועות הזריקה ונמצאת בעשיריה הראשונה בקפיצות ובריצות.